Deputatul PNL de Suceava Bogdan Gheorghiu i-a adresat public o întrebare președintelui PSD Suceava, senatorul Ioan Stan, în legătură cu unul dintre primarii social-democrați care ar fi colaborat cu fosta securitate. Deputatul Gheorghiu a afirmat că la lansarea candidatului PNL la Primăria Preutești, Constantin Daniel Mihăilă, a fost prezent și vicepreședintele PSD Preutești, Dumitru Dumitru, „membru marcant al acestui partid, fost consilier județean social-democrat în perioada 2016-2020”. „Acesta a venit să-și exprime indignarea față de decizia conducerii partidului din care face parte, aceea de a gira candidatura domnului primar în funcție, Ion Vasiliu, care săptămâna trecută a fost declarat fără echivoc de către Înalta Curte de Casație și Justiție ca fiind colaborator al securității. Domnul Dumitru, apreciat de toți cei prezenți pentru valorile sale, și-a exprimat dezamăgirea pentru că partidul al cărui membru marcant este, PSD, susține un om care, potrivit sentinței ICCJ, și-a pus propria locuință la dispoziția vechii securități. Acesta a mai subliniat că se încalcă grav statutul PSD, care prevede clar la art. 23, alin.(4) faptul că nu pot fi membri ai Partidului Social Democrat persoanele compromise moral şi politic”, a arătat Bogdan Gheorghiu.
Parlamentarul sucevean a afirmat că apreciază „corectitudinea și curajul acestui om care denunță duplicitatea și lipsa de caracter a conducerii PSD Suceava”, conduită pe care o califică drept „modus operandi” al unei „găști care controlează și vrea să mențină un sistem învechit de control asupra unei părți din județ”. „Dar la ce ne putem aștepta, când însuși liderul social-democrat sucevean, Ioan Stan, se autointitulează „tovarăș”? Oare de aceea i se face rușine domnului Ciolacu să fie asociat cu moldovenii? Pentru că i-a întâlnit doar pe aceștia, Stan și prietenii?”, întreabă retoric deputatul Gheorghiu.
În opinia sa, „defilarea cu vechi turnători la alegeri” este un alt motiv pentru care funcția de primar al comunei Preutești va fi câștigată de Daniel Mihăilă, „un om valoros”, „ale cărui rezultate vorbesc de la sine - experiența de inginer constructor în afara țării, experiența ca viceprimar al comunei, valorile de familie și educația, care l-au făcut apreciat de întreaga comunitate”.